JAV nacionalinė vyrų krepšinio rinktinė
JAV vyrų krepšinio rinktinė – krepšinio komanda, tarptautinėse varžybose atstovaujanti Jungtines Amerikos Valstijas. Tai tituluočiausia pasaulio krepšinio komanda, 17 kartų laimėjusi olimpinį auksą, penkis kartus tapo pasaulio čempionais. 1936 m. olimpiadoje auksą iškovojusios JAV rinktinės kapitonas ir vienas pagrindinių lyderių buvo Pranas Lubinas, vėliau populiarinęs krepšinį Lietuvoje bei su Lietuvos komanda 1939 m. iškovojęs Europos čempionato auksą kaip žaidžiantysis treneris. 1992 m. NBA žaidėjams leista dalyvauti FIBA organizuojamose varžybose (Olimpinėse žaidynėse, pasaulio bei žemynų čempionatuose). JAV rinktinė įprastai pajėgiausią sudėtį pristato vasaros olimpinėms žaidynėms, o pasaulio bei Amerikos čempionatuose dažniau žaidžia jauni, perspektyvūs žaidėjai. Nuo 1992 iki 2004 m. JAV rinktinė olimpinėse žaidynėse nepatyrė nei vieno pralaimėjimo (arčiausiai jo buvo 2000 m. pusfinalyje su Lietuva – 85:83), tačiau 2004 m. olimpiadoje buvo sutriuškinta Puerto Riko (73:92) ir pralaimėjo Lietuvai, galop pusfinalyje 89:91 praleido į finalą Argentiną. Po šio prasto pasirodymo kitose olimpinėse žaidynėse JAV toliau pergalingai žygiuodavo iki pat aukso medalių.